《秋月篇》
明代·罗万杰

秋风萧瑟天气清，万里无霞月正明。初向溪边摇素练，忽离海峤傍高城。

高城索寞凉飙急，残柳参差昏鸦集。桂树娟娟影渐横，银河耿耿光才入。

水晶宫阔玉壶寒，云母屏空碧露湿。吹箫楼上凤皇栖，织锦堂中蟋蟀泣。

白苧含愁舞袖閒，青衫掩泪琵琶涩。霜落星移玉漏深，如何对此不伤心。

生憎翠被芙蓉帐，羞结双珠玳瑁簪。镜里孤鸾空照影，曲中别鹤易成音。

有客还赓荡子赋，无人更续白头吟。可怜蟢子坠罗帏，可怜蟾影照寒衣。

与君相忆还相恨，与君同宿不同飞。四壁蛩吟生晚怨，满床蝶梦唤人归。

蝶梦蛩吟几度新，起看秋月坠江滨。更吹数韵裂云笛，共访霓裳天际人。

作者简介：罗万杰（一六一三 — 一六八〇），字贞卿，号庸庵。揭阳人。明思宗崇祯七年（一六三四）进士。初官行人，两奉使册封吉、荆二藩。十三年，召对，给笔札，问修练储备四事，侃侃陈利弊，切中时艰，擢吏部主事，转验封员外郎。甲申之变，会南都迎立，徵拜副都御史。闻马士英、阮大铖用权，辞不出，矢志岩壑，结庐于埔阳之双髻峰，草衣蔬食，与樵牧高僧为侣。林居三十年，足迹不入城市。晚号樵子，乡人私谥曰文节先生。有《瞻六堂集》。清康熙《潮州府志》卷九上、清乾隆修《潮州府志》卷二八有传。